**Ministru kabineta atbildes vēstules projekts uz** **Saeimas Budžeta un finanšu (nodokļu) komisijas 2015.gada 12.maija vēstuli Nr.142.9/2-18-12/15**

Atbildot uz vēstuli, ir sagatavota šāda informācija par vēstulē uzdotajiem jautājumiem:

1. **Informāciju par to, kādi tehniskie un administratīvi pasākumi, tai skaitā Ministru kabineta 2015.gada 14.aprīļa noteikumos Nr. 194 iekļautie ir jāveic un kādā laika periodā tie tiks īstenoti, lai nodrošinātu likumā paredzēto normu par dīzeļdegvielas marķēšanas ieviešanu.**

Atbilstoši Saeimā 2015.gada 7.maijā apstiprinātajiem grozījumiem likumā „Par akcīzes nodokli” un pēc Finanšu ministrijas rīcībā esošās informācijas no degvielas tirgotāju puses tiks nodrošināts viss nepieciešamais lauksaimniecībā izmantojamās dīzeļdegvielas iezīmēšanai (marķēšanai) un tās atbilstošai apritei ar 2015.gada 30.oktobri.

Attiecībā uz iezīmētās (marķētās) lauksaimniecības degvielas kontroles mehānismu - nav nepieciešams papildus paredzēt jaunu kontroles mehānismu, jo jau šobrīd tiek kontrolēta iezīmēto (marķēto) naftas produktu (ko izmanto kā kurināmo, degvielu brīvostās esošajās stacionārajās iekārtās vai kuģošanai iekšzemes ūdeņos (t. sk. arī zvejniecība)) aprite, un to veic Valsts ieņēmumu dienests un citas kontrolējošās institūcijas atbilstoši kompetencei. Vienīgi, lai pilnveidotu kontroles iespējas, Ministru kabineta 2015.gada 14.aprīļa noteikumi Nr.194 tiks papildināti ar normu, nosakot, ja citu mehānisko transportlīdzekļu degvielas tvertnēs tiks konstatēta šajos noteikumos noteikto marķēšanas vielu klātbūtne, tad šī degviela tiks uzskatīta par iezīmētu (marķētu) degvielu.

**2.**  **Aprēķinus, kādi ieguldījumi ir jāveic attiecīgi lauksaimniekiem un degvielas tirgotājiem, lai nodrošinātu tehniskos un citus pasākumus saistībā ar lauksaimniecībā izmantojamās dīzeļdegvielas iezīmēšanu (marķēšanu), tās apriti un uzglabāšanu.**

Ja līdz šim lauksaimniecības produkcijas ražotāji atsevišķā tvertnē ir uzglabājuši lauksaimniecības dīzeļdegvielu, ko izmanto traktortehnikā un lauksaimniecības pašgājējmašīnās, ar 2015.gada 30.oktobri nav nepieciešams nodrošināt papildu tvertni iezīmētās (marķētās) lauksaimniecībā izmantojamās dīzeļdegvielas uzglabāšanai. Šajā gadījumā vienā tvertnē varēs uzglabāt gan iezīmēto (marķēto) lauksaimniecībā izmantojamo dīzeļdegvielu, gan to, kas nebūs iezīmēta (marķēta), ja arī turpmāk tā tiks izmantota tikai traktortehnikā un lauksaimniecības pašgājējmašīnās. Savukārt tiem lauksaimniecības produkcijas ražotājiem, kas līdz šim ir izmantojuši vienu tvertni gan lauksaimniecības dīzeļdegvielas uzglabāšanai, gan tādas dīzeļdegvielas uzglabāšanai, kas tiek izmantota citiem mērķiem (citos transportlīdzekļos), būs nepieciešams nodrošināt atsevišķas dīzeļdegvielas uzglabāšanas tvertnes - marķētās lauksaimniecībā izmantojamās dīzeļdegvielas uzglabāšanai un dīzeļdegvielai, ko izmanto citiem mērķiem, uzglabāšanai. Ne Zemkopības ministrijas, ne Finanšu ministrijas rīcībā nav informācijas, cik ir tādu lauksaimniecības produkcijas ražotāju, kuriem būs nepieciešamas papildu tvertnes, un kuriem nebūs, jo šādu informāciju lauksaimniecības produkcijas ražotāji nav iesnieguši.

**3. Informāciju, kādi faktori un kādā apjomā var iespaidot dīzeļdegvielas cenu, veicot degvielas marķēšanu, un kāds ir iespējamais dīzeļdegvielas cenu pieaugums.**

Latvijā ir brīvs degvielas cenu noteikšanas princips. Līdz ar to iezīmētās (marķētās) lauksaimniecībā izmantojamās dīzeļdegvielas cena ir atkarīga no konkrētā degvielas tirgus dalībnieka, kas plāno veikt lauksaimniecībā izmantojamās dīzeļdegvielas iezīmēšanu (marķēšanu) un šādas dīzeļdegvielas realizēšanu, no viņa rīcībā esošā tehniskā nodrošinājuma un nepieciešamajiem papildu pasākumiem, investīcijām. Pēc mūsu rīcībā esošās informācijas cenas starpība starp iezīmēto (marķēto) un nemarķēto dīzeļdegvielu Lietuvā ir 1 – 2,7 *euro* centi par 1 litru, savukārt Igaunijā – 1 *euro* cents par 1 litru.

**4. Vērtējumu, kāda ir izmantojamā dīzeļdegvielas fiskālā marķiera un krāsvielas ietekme uz apkārtējo vidi.**

Vērtējumu par izmantojamā dīzeļdegvielas fiskālā marķiera un krāsvielas ietekmi uz apkārtējo vidi ir sniegusi Vides aizsardzības un reģionālās attīstības ministrija tās 2015.gada 12.maija vēstulē Nr.18-1e/3849 par krāsvielu pievienošanu lauksaimniecībā izmantojamajai dīzeļdegvielai (pielikumā), kas adresēta biedrībām “Latvijas Aitu audzētāju asociācijai” un “Gaļas liellopu audzētāju biedrība”.

**5. Informāciju, kādus ar marķētās degvielas apriti un kontroli saistītos riskus ir identificējusi Finanšu un Zemkopības ministrija un kāda ir prognozēta degvielas marķēšanas fiskālā ietekme.**

Finanšu ministrija un Zemkopības ministrija nav identificējušas ar iezīmētās (marķētās) lauksaimniecībā izmantojamās dīzeļdegvielas apriti un kontroli saistītos riskus. Kā jau tika minēts pie atbildes uz 1.jautājumu, nav nepieciešams papildus paredzēt jaunu kontroles mehānismu šajā gadījumā, jo jau šobrīd tiek kontrolēta iezīmēto (marķēto) naftas produktu aprite, un to veic Valsts ieņēmumu dienests un citas kontrolējošās institūcijas atbilstoši kompetencei.

Atbilstošas iezīmētās (marķētās) dīzeļdegvielas lietošana mazinās gadījumu skaitu, kad iezīmētā (marķētā) dīzeļdegviela tiek izmantota citiem mērķiem, tādā veidā neradot zaudējumus valsts budžetam.

Papildus minētajam norādām, ka š.g. 14.maijā Finanšu ministrijā tika organizēta sanāksme ar degvielas tirgotāju pārstāvjiem par lauksaimniecībā izmantojamās dīzeļdegvielas apriti. Sanāksmes laikā degvielas tirgotāju pārstāvji apliecināja gatavību arī turpmāk piegādāt lauksaimniecībā izmantojamo dīzeļdegvielu un neviens neizteicās, ka kāds no jau šobrīd tirgū esošajiem dalībniekiem domātu pamest šo tirgus segmentu.

Pielikumā: Vides aizsardzības un reģionālās attīstības ministrijas 2015.gada 12.maija vēstule Nr.18-1e/3849 par krāsvielu pievienošanu lauksaimniecībā izmantojamajai dīzeļdegvielai (pielikumā) uz 2 lp. (datne: FM\_VK\_Saeima\_BFNK\_lauks\_degv\_18.05.2015\_pVARAM).